УРЫСЫЕ ФЕДЕРАЦИЕМ ИСУБЪЕКТХЭМ ЯКЪЭРАЛЫГЪУАБЗЭХЭМ ЯАПЭРЭ ОЛИМПИАД\nШэк1огъум иапэрэ мэфэ чъы1эхэр къалэу Москва щыдгъэк1уагъ. Ащ Урысые Федерацием иреспубликэхэм якъэралыгъуабзэхэмкIэ Всероссийскэ олимпиадэу щык1уагъэм тыщхэлэжьагъ. Къалэр ос фыжь шъабэк1э къытпэгъок1ыгъ. Москва тэ апэрэй тызэрэщы1агъэр, ык1и ащ идэхагъэ лъэшэу тыгу ит1ысхьагъ.\nОлимпиадэр Совет Федерацием иунэ къыщызэ1уахыгъ. А мафэм залыр к1эрэк1агъ, сыда п1омэ олимпиадэм къек1ол1агъэхэм лъэпкъ шъуашэхэр ащыгъыгъэх.\nШэкIогъум и 2-м щегъэжьагъэу и 4-м нэс кIэух зэнэкъокъур Москва щыкIуагъ. ЗэкIэмкIи ащ Урысыем исубъект 17-м къарыкIыгъэ еджэкIуи 140-рэ хэлэжьагъэх. Адыгеим икомандэ нэбгыри 10 хэтыгъэр. Ахэр чIыпIэ зэнэкъокъухэм ащытекIуагъэхэу, шIэныгъэ дэгъухэр къэзыгъэлъэгъуагъэхэу, я 10-11 классхэм яеджак1охэу Шэуджэн районымкIэ АкIэгъу Эллэрэ ыкIи Аулъэ Айдэмыркъанрэ, Кощхьэблэ районымкIэ Дэгужъые Данэрэ Шъхьэлэхъо Альбинэрэ, Тэхъутэмыкъое районымкIэ Устэкъо Заирэ, Адыгэ къэралыгъо университетым истудентхэу Залина Федюкинэр, Шъхьэлэхъо Нэфсэт, Пэнэшъу Аминэт, Дэнэжьыкъо Мурат ыкIи Цуамыкъо Алый.\nК1эух зэнэкъокъум тикъэралыгъо фэгъэхьыгъэу урысыбзэк1э эссе щыттхыгъ, адыгабзэк1и урысыбзэк1и зэдзэк1ыгъэхэу усэмэ тыкъяджагъ, тишэн-хабзэхэм, тилъэпкъ шъуашэ, тикъашъохэм, непэ республикэм ищы1ак1э, ихъишъэ зыфэдэр къафэт1отагъ, презентациехэр къэдгъэлъэгъуагъ.\nКъэралыгъуабзэхэм я Апэрэ к1эух Всероссийскэ олимпиадэм щытекIуагъэхэм шэкIогъум и 4-м Пушкиным и Къэралыгъо музей къащыфэгушIуагъэх. Тикомандэ зэнэкъокъум ятIонэрэ чIыпIэр къыщихьыгъ. АтекIуагъэхэм медальхэмрэ дипломхэмрэ къаратыгъэх. Ахэр Адыгэ къэралыгъо университетым истудентхэу Шъхьэлэхъо Нэфсэт, Дэнэжьыкъо Мурат, Цуамыкъо Алый ыкIи Кощхьэблэ районымкIэ гурыт еджапIэу N 3-м щеджэрэ Дэгужъые Дан.\nУрысыем исубъектхэм къарык1ыгъэ ныбжьык1эхэм абзэ, яшэн-хабзэхэр, ялъэпкъ шъуашэхэр тш1огъэш1эгъоныгъ. Олимпиадэр зэхэзыщагъэхэм, ащ тыхэлэжьэнэу амал къытэзытыгъэхэм лъэшэу тафэраз ык1и апэрэеу хэлэжьагъэхэм ащыщ тызэрэхъугъэм тырэгушхо!